LV Eiropas Savienības Oficiālais Vēstnesis C 283/18

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 283/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“BAMBERGER HÖRNLA”/“BAMBERGER HÖRNLE”/“BAMBERGER HÖRNCHEN”

EK Nr.: DE-PGI-0005-0802-17.03.2010

AĢIN ( X ) ACVN ( )

1. Nosaukums:

“Bamberger Hörnla”/“Bamberger Hörnle”/“Bamberger Hörnchen”

2. Dalībvalsts vai trešā valsts:

Vācija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Kartupeļi (Solanum tuberosum pasuga tuberosum L.) tāpat kā tomāti, paprika un baklažāni pieder pie nakteņu dzimtas (Solanaceae).

Kartupeļu šķirne “Bamberger Hörnla” pieder pie tā dēvētajām “vecajām vietējām šķirnēm”. Tā nav radusies kartupeļu selekcijas rezultātā. Pieteikums par “Bamberger Hörnla” aizsardzību attiecas uz galda kartupeļiem.

Kartupeļa cers ir zems, ar skrajiem, smalkiem lakstiem, zied baltiem ziediem. Augiem vajadzīga barības vielām bagāta, iespējami viegla augsne, jo tie ir ļoti jutīgi pret mitruma uzkrāšanos augsnē. Bumbuļu ražu novāc septembrī un oktobrī.

Šiem kartupeļiem ir mazi pirksta formas bumbuļi, kas atgādina viegli ieliektus radziņus, dažkārt var gadīties arī eksemplāri, kuri ir gan nedaudz ieliekti, gan izliekti, vai savdabīgi izlocītas formas eksemplāri. Garuma un platuma attiecība, kas nosaka “Bamberger Hörnla” kartupeļu gareno formu, parasti ir no 2:1 līdz 3,5:1.

Miza ir gluda, ar zīdaini matētu spīdumu, gaišā okera tonī ar viegli sarkanīgu nokrāsu ap kartupeļu acīm, kuru vietās šī nokrāsa ir visintensīvākā. Sarkanīgais tonis tūlīt pēc ražas novākšanas ir visizteiktākais un, uzglabāšanas laikam paildzinoties, pakāpeniski izbalo.

Šķirnes “Bamberger Hörnla” kartupeļiem piemīt izteikta riekstu garša. Saskaņā ar Federālā augu šķirņu biroja (Bundessortenamt) galda kartupeļu vārīšanās un garšas īpašību pārbaudes vadlīnijām (Richtlinie für die Koch- und Speiseprüfung mit Speisekartoffeln) šo kartupeļu vārīšanās tips atbilst iedalījumam “vārot neizjūk”, mīkstuma krāsa ir dzeltena, miltainības rādītājs parasti ir mazāks par 4 (tātad tie nav miltaini) un konsistences rādītājs parasti ir lielāks par 6 (tātad stingra, blīva konsistence). Cietes saturs svaigā kartupeļu masā vidēji ir lielāks par 13 %.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Kartupeļu “Bamberger Hörnla” audzēšanai jānotiek trīs Frankonijas administratīvajās teritorijās, proti, Augšfrankonijā (Oberfranken), Vidusfrankonijā (Mittelfranken) un Lejasfrankonijā (Unterfranken). Arī sēklas kartupeļi jāiegūst šajā apgabalā.

Saskaņā ar 2009. gada 21. jūlija Noteikumiem par saglabājamo šķirņu atzīšanu un saglabājamo šķirņu sēklas un stādu materiāla apriti (Verordnung über die Zulassung von Erhaltungssorten und das Inverkehrbringen von Saat- und Pflanzgut von Erhaltungssorten (Erhaltungssortenverordnung)) (BGBl., I daļa, 2107. lpp.) Vācijas Federālais augu šķirņu birojs šo šķirni ir atzinis par saglabājamo šķirni.

Saskaņā ar minēto valsts noteikumu 4. panta 2. daļas pirmā teikuma 4. punktu saglabājamo šķirņu sēklas materiālu (šajā gadījumā sēklas kartupeļus) drīkst laist apritē tikai tad, ja tas ražots kādā no izcelsmes reģioniem, uz kuriem attiecas šķirnes atzīšana. Tātad sēklas kartupeļu izcelsmei jābūt vienā no trim Frankonijas administratīvajām teritorijām, proti, Augšfrankonijā, Vidusfrankonijā vai Lejasfrankonijā.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

—

4. Precīza ģeogrāfiskā apgabala definīcija:

Ģeogrāfiskais apgabals aptver trīs Frankonijas administratīvās teritorijas, proti, Augšfrankoniju, Vidusfrankoniju un Lejasfrankoniju.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Dārzkopībai un dārzeņiem Frankonijā jau gadsimtiem ilgi ir bijusi lielāka nozīme nekā citur (jo īpaši Bambergas dārzkopība no 14. gadsimta līdz pat 19. gadsimta vidum bija pilsētas saimnieciskās dzīves pamatu pamats – savdabīga attīstība, kāda nav bijusi nevienā citā pilsētā). Arī mūsdienās dārzeņi joprojām ieņem svarīgu vietu Frankonijas reģiona tradicionālajā virtuvē.

Kartupeļu audzēšanai Frankonijā ir sevišķi senas tradīcijas. 1694. gadā Frankonija bija pirmā vieta, kurā Vācijā kartupeļus sāka audzēt lielās lauka platībās. Šķirnei “Bamberger Hörnla” Frankonijas reģiona virtuvē jau izsenis dota priekšroka, gatavojot izsmalcinātus kartupeļu salātus.

Jau vairāk nekā gadsimtu nosaukums “Bamberger Hörnla” Frankonijas iedzīvotājiem ir labi zināms. Mutvārdu nostāsti un norādes literatūrā apliecina to, ka šīs šķirnes kartupeļu audzēšana Frankonijā sākusies 19. gadsimta beigās un tās pirmsākumi meklējami Francijā. Turklāt ir norādes, kas liecina, ka šķirnes “Bamberger Hörnla” priekšteces jau 18. gadsimtā no Bambergas firstbīskapu dekoratīvajiem dārziem ir pārceļojušas uz Bambergas dārznieku piemājas dārziņiem un laukiem.

Iegarenās, radziņam līdzīgās formas (garuma un platuma attiecība no 2:1 līdz 3,5:1) un ļoti dažādā kartupeļu bumbuļu lieluma dēļ parastos kartupeļu racējus nav iespējams izmantot. Tāpēc ražu novāc ar rokām vai īpaši pielāgotām kartupeļu novākšanas mašīnām. Taču šādas mašīnas nav tik efektīvas kā parastie kartupeļu racēji, jo specifisko parametru dēļ (neliels attālums starp transportiera rullīšiem) tās “novāc” arī lielāku daudzumu zemes piku, kuras pēc tam ar rokām rūpīgi jāizlasa no kartupeļiem.

Frankonijas audzēšanas apgabals salīdzinājumā ar citiem audzēšanas apgabaliem izceļas ar sausāku un vasarās siltāku (kontinentālu) klimatu. Gada vidējais nokrišņu daudzums tajā ir aptuveni 630 mm, gada vidējā gaisa temperatūra 8,6–8,8 °C un gada vidējais saules spīdēšanas ilgums 1 550–1 700 stundu.

5.2. Produkta specifika:

Šķirnes “Bamberger Hörnla” kartupeļus raksturo to vienreizējā forma. Kartupeļiem “Bamberger Hörnla” ir mazi pirksta formas bumbuļi, kas atgādina viegli ieliektus radziņus, no kā arī cēlies šķirnes nosaukums.

Īpaši jāuzsver, ka kartupeļiem “Bamberger Hörnla” augstā cietes satura dēļ, kas parasti pārsniedz 13 %, vispār būtu jāatbilst tipam “lielākoties vārot neizjūk”, taču patiesībā to vārīšanās īpašības atbilst tipam “vārot neizjūk”. Šķirnes “Bamberger Hörnla” kartupeļu īpatnība ir tā, ka šie kartupeļi vienlaikus atbilst tipam “vārot neizjūk” (stingra konsistence) un tiem piemīt izteikta riekstu garša.

Riekstu garša kopā ar stingro, blīvo konsistenci padara šos kartupeļus vienreizējus arī salīdzinājumā ar citiem “pirkstiņkartupeļiem”, kas ir līdzīgi formas, lieluma un garšas ziņā.

Stingrās, blīvās konsistences dēļ tos tradicionāli izmantoja un vēl aizvien izmanto kartupeļu salātu gatavošanai. Šajā sakarībā arī daudzie raksti presē liecina par to, ka kartupeļi “Bamberger Hörnla” ir ļoti iecienīti patērētāju vidū.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju un citām īpašībām (AĢIN):

Frankonijas audzēšanas apgabals salīdzinājumā ar citiem audzēšanas apgabaliem izceļas ar sausāku un vasarās siltāku klimatu (kontinentālu klimatu). Šā iemesla dēļ šajā ģeogrāfiskajā apgabalā audzētiem šķirnes “Bamberger Hörnla” kartupeļiem ir augstāks cietes saturs, nekā tas būtu tad, ja tos audzētu citos reģionos. Augstais cietes saturs, kas svaigā kartupeļu masā vidēji ir 13 %, piešķir kartupeļiem “Bamberger Hörnla” tipisko spēcīgo garšu, kas atgādina riekstus un ir vienreizēja kartupeļiem, kuru īpašības atbilst vārīšanās tipam “vārot neizjūk”.

Pateicoties īpašajai garšai, kas rodas ģeogrāfiskajā apgabalā valdošo īpašo klimatisko apstākļu ietekmē, kartupeļi “Bamberger Hörnla” ir ļoti iecienīti patērētāju, jo sevišķi gardēžu, vidū. 2008. gadā kompetenta žūrija šķirni “Bamberger Hörnla” izraudzījās par gada kartupeli Vācijā. Frankonijā kartupeļi “Bamberger Hörnla” ir audzēti jau gadsimtiem ilgi, tāpēc tie kļuvuši par svarīgu un neatņemamu Frankonijas reģiona virtuves sastāvdaļu. To apliecina arī fakts, ka šķirne “Bamberger Hörnla” ir iekļauta tradicionālo Bavārijas ēdienu datubāzē (http://www.spezialitaetenland-bayern.de/), kuras saturu pārzina Bavārijas Valsts pārtikas, lauksaimniecības un meža ministrija (Bayerisches Staatsministerium für Ernährung, Landwirtschaft und Forsten).

Tā kā šķirnes “Bamberger Hörnla” kartupeļu ražas novākšanu lielā mērā mehanizēt nav iespējams, no ekonomiskā viedokļa tā ir neizdevīgāka nekā vairums citu šķirņu. Turklāt kartupeļi “Bamberger Hörnla” bieži vien ir saauguši un tāpēc šķirošanas un iepakošanas laikā lūst, un tas savukārt apgrūtina to realizāciju vairumtirdzniecībā un pārtikas produktu mazumtirdzniecībā. Saaugumu dēļ nereti gadās arī sazaļojuši šķirnes “Bamberger Hörnla” kartupeļi, kuri šķirošanas laikā jāatdala. Minēto faktoru dēļ kartupeļus “Bamberger Hörnla” audzē tikai Frankonijas audzēšanas apgabalos, kuros, pirmkārt, ir vajadzīgā lietpratība, kas palīdz mazināt šos trūkumus, un, otrkārt, kartupeļi “Bamberger Hörnla” ir patērētāju iecienīti un augstu vērtēti, pateicoties to izmantošanai tradicionālo Frankonijas ēdienu gatavošanā.

Atsauce uz specifikācijas publikāciju:

Markenblatt, 9. sēj., 2010. gada 5. marta, 7.c daļa, 3573. lpp.

https://register.dpma.de/DPMAregister/geo/detail.pdfdownload/12301

(1) OV L 93, 31.3.2006., 12. lpp.